लगभग 60 लाख की राशि से बनने वाला गौरव पथ अतिक्रमण की भेंट चढ़ गया। ग्रामीणों की मांग पर सड़क का राजस्व अधिकारियों के दल ने तीन दफा सीमाज्ञान कर पंचायत प्रशासन को रिपोर्ट दी। पंचायत ने लगभग 28 अतिक्रमणों को चिह्नित कर अतिक्रमियों को तत्काल तीन नोटिस देकर मार्ग में आ रही बाधाओं को हटाने की चेतावनी दी लेकिन अतिक्रमियों पर नोटिस का कोई असर नहीं होने के बाद प्रशासनिक अधिकारियों ने रास्ते पर फिर से पहुंचकर अतिक्रमियों को समझाइश की। बावजूद इसके अतिक्रमणकारियों पर कोई प्रभाव नहीं होने से अब प्रशासन ने अपने स्तर पर मार्ग में बाधक अतिक्रमणों को ध्वस्त कर सड़क निर्माण कार्य चालू करवाने की ठानी है। प्रशासनिक अधिकारियों ने पंचायत मुख्यालय पर अतिक्रमियों सहित लोगों की बैठक लेकर कार्रवाई शुरू करने की बात कही। सरपंच सुमन देवी गुर्जर, सचिव अनिल शर्मा सहित अनेक लोगों को संसाधनों सहित उपस्थित रहने के निर्देश दिए।